نتيخابات تشريعية لمغريبية د 2021

**نّتيخابات تّشريعية لمغريبية د 2021** باش يجددو لبلايص لـ395 د مجليس نواب طراو ف 8 شتنبر 2021. هاد نّتيخابات عطاو سّقوط ديال حيزب لعدالة ؤ تّنمية لي كان 10 سنين ؤ هوّا شاد لحوكومة د لمغريب.

## سياق
ف أبريل 2017، سعد دين لعتماني ولا رايس د لحوكومة د لمغريب، ف بلاصت عبدلإله بنكيران (لي ماقدرش يشكل حوكومة مور نتيخابات د 2016). لحيزب ديالو – حيزب لعدالة ؤ تنمية – حاكم لمغريب من نتيخابات د 2011، ف لول معا لحركة شعبية، حيزب تقدم ؤ شتيراكية ؤ حيزب ستيقلال (حتال 2013) لي جا ف بلاصتو تجمع لوطني د لأحرار، ؤ موراها ف 2017 معا نفس هاد تلاتة د لأحزاب ؤ تزادو عليهم تيحاد دوستوري ؤ تيحاد شتيراكي د لقوات شعبية، والاكين حيزب تقدم ؤ شتيراكية خرج من لحوكومة ف 2019.

## تاريخ د نتيخابات
### لپروݣرام

## لأحزاب ؤ لمرشحين
لتحت ليسطا د لحزاب لكبار ؤ تحالفات لي مشاركين ف نتيخابات:

### لمرشحين

; برلامانيين ماعاودش رشحهوم لحيزب ديالهم

ف ماي 2021، حيزب ستيقلال ماعاودش رشح لبرلاماني ديالو ف دايرة د فاس شمالية حميد شباط، ؤ موراها ف 11 يونيو لجنة تنفيدية د لحيزب قررات تسد ݣاع لفروع ديالها ف لعمالة د فاس.

ف 28 ماي، حيزب لأصالة ؤ لمعاصرة جرا علا ستة ديال لبرلامانيين دياولو بسباب أنهم "حطو راسهم برا لحيزب": أحمد شوكي (دايرة د بولمان)، خالد لمنصوري (دايرة د بني ملال)، نوردين لهاروشي (دايرة د تطوان)، مولاي زوبير حبدي (دايرة د سمارة)، مولاي هشام لمهاجري (دايرة د شيشاوة)، محمد أبودرار (دايرة د سيدي إفني). والاكين ف 29 يونيو، تراجع لحيزب علا لقرار ديالو باش يجري علا لبرلماني لمهاجري مورما دارو ݣلسة باش يصالحوه معا لأمين لعام عبدلطيف وهبي.

; برلامانيين مايعاودوش يترشحو

ف فبراير 2021، لبرلاماني د فيديرالية ليسر ديموقراطي ف دايرة د رباط لمحيط عمر بلافريج أكد بلي ماغاديش يعاود يترشح ف نتيخابات.

ربعا د لبرلامانيين د حيزب لأصالة ؤ لمعاصرة ماغاديش يعاودو يترشحو بسباب أنهم تشدو ف لحبس ولا عندهوم قضايا ف لمحكمة. سليمان حوليش (دايرة د ناضور) مشدود من يوليوز 2020 ف قضية د تخلويض د لفلوس لعمومية ف لجماعة د ناضور ؛ عبدلحكيم سجدة (دايرة د جديدة) تشد ف يوليوز 2019 بسباب تخلويض ف صفقات عمومية ؤ تحكم عليه ب تسع سنين د لحبس  ؛ عمر زراد (دايرة د لحسيمة) تشد ف أكتوبر 2017 بسباب رشوة ؤ تحكم عليه ب تلت سنين د لحبس  ؛ عبدلكريم شكري (دايرة د نواصر) حبساتو وزارة داخيلية من لخدمة ؤحكمات عليه لمحكمة لإدارية د دارلبيضا بسباب تخلويض ف لجماعة د داربوعزة.

### تحالفات ؤ تيفاقات نتيخابية
ف يوليوز 2020، تلاتة د لأحزاب د لمعارضة ف لبرلامان — حيزب لأصالة ؤ لمعاصرة، حيزب ستيقلال ؤ حيزب تقدم ؤ شتيراكية — وجدو مدكرة بيناتهم فيها قتيراحات د لإصلاح سياسي ؤ نتيخابي. ف ماي 2021، نفس هاد لأحزاب كانو عوالين يطيحو لحوكومة د لعتماني بسباب تصويت ديال حيزب لعدالة ؤ تنمية ضد قانون تقنين لكيف، والاكين ف لخر تراجعو. ف 7 يونيو، هاد لأحزاب تلاتة تخالفو علا واش تيفاق لي بيناتهم واش تنسيق ولا تحالف؛ حيزب ستيقلال كيقول بلي راه تنسيق، حيزب تقدم ؤ شتيراكية ؤ حيزب لأصالة ؤ لمعاصرة كيقولو بلي راه تحالف.

ف يونيو 2021، تلاتة د لأحزاب د ليسر — حيزب شتيراكي لموحد، حيزب طليعة ديموقراطي شتيراكي ؤ حيزب لمؤتمر لوطني تيحادي — عاودو تحالفو بيناتهم باش يشاركو ف نتيخابات ب سميت فيديرالية ليسر ديموقراطي. والاكين ف 29 يونيو، قررات لأمينة لعامة د حيزب شتيراكي لموحد نبيلة منيب تخرج لحيزب من لفيديرالية باش يشارك ف نتيخابات بوحدو.

ف 1 يونيو، حيزب لعدالة ؤ تنمية ؤ لحركة شّعبية تلاقاو باش يتشاورو ف لقضايا سياسية لي كاينة ف لبلاد؛ صحافة قالو بلي هادي خطوة كاتمهد لشي تحالف قبل من نتيخابات.

ف 12 يونيو، حيزب لعهد ديموقراطي تدمج ف حيزب ستيقلال.

ف 17 غشت، لكاتيب لول د تيحاد شتيراكي د لقوات شعبية دريس لشݣر قال بلي لحيزب ديالو غادي يتحالف مور نتيخابات معا ليبيراليين لحقيقيين ؤ معا أحزاب د لكتلة.

## لحملة نتيخابية

### ميركاطو سياسي
شهورا قبل من نتيخابات، بزاف د لبرلامانيين بدلو لحيزب ديالهم ولا جابوهوم أحزاب باش يشاركو ب سميتهم.

### پوليميك د جمعية جود
ف أبريل 2021، خرج لامين لعام د حيزب لأصالة ؤ لمعاصرة عبدلطيف وهبي ب تصريح كينتاقد فيه تجمع لوطني د لأحرار ؤ لجمعية د جود لي تابعة ليه ؤ كاتفرق قفاف د رمضان. وهبي قال بلي "جود لي تابعة ل تجمع لوطني د لأحرار صبحات أكبر فضيحة كاينة ف لمغريب لأن [...] فين كانت هاد جود باش تفرق مليون قفة؟".

موراها أحزاب خرين بحال حيزب تقدم ؤ شتيراكية، حيزب ستيقلال ؤ حيزب لمغريبي لحر مشاو ف نفس لخط ؤ نتاقدو ستيغلال ديال تفراق ديال لقفاف د رمضان ل أغراض د نتيخابات، ؤ كاين لي مشا بعيد ؤ جبد لقضية د ناس ستافدو من هاد لقفاف ؤ لقاو ريوسهوم مسجلين ف حيزب تجمع لوطني د لأحرار.

يامات مورما بانت هاد لقضية، لامين لعام د تجمع لوطني د لأحرار عزيز أخنوش دار ڤيديو فين دافع فيها علا لجمعية ؤ لخدمة ديالها ؤ أكد فيه بلي هو واحد من لمؤسسين ديالو ؤ هضر ب صيغة لجمع، شي لي كيتناقد معا لهضرة د رايس د شبيبة د لحيزب لي نكر بلي واش كاينة علاقة بين لحيزب ؤ لجمعية.

### مضاربة ف دايرة د نواصر
ف 30 غشت، ف لجماعة د ولاد عزوز (إقليم نواصر)، تعرض فوج ديال حيزب لأصالة ؤ لمعاصرة ل تشيار ب لحجر ؤ ضرب ب لهراوات من شي ناس تابعين لحيزب تجمع لوطني د لأحرار، ؤ هرسو ليهم طونوبيلات ؤ جرحو ناس لي كانو. داك لموكب كان فيه لمرشحين د لپام ف نتيخابات تشريعية ف دايرة د نواصر عبدرحيم بنضو، ف نتيخابات لجماعية ف دايرة د ولاد سالم موسى قدام ؤ ف نتيخابات لجهوية د كازا-سطات نجوى كوكوس.

مور هادشي لي وقع، حط حيزب لأصالة ؤ لمعاصرة شيكاية ف نيابة لعامة، ؤمن جيهة أخرا طالب تجمع لوطني د لأحرار باش يتحل تحقيق ف هاد لقضية.

### لحملة د لأحزاب
; حيزب لعدالة ؤ تنمية
ف يونيو 2021، ختارت لأمانة لعامة د لحيزب عبدالله بوانو باش يكون مدير مركزي د لحملات نتيخابية.

; تجمع لوطني د لأحرار
لحيزب بدا لحملة بكري، ف نونبر 2019، طلق لقافلة د "100 نهار 100 مدينة" باش يزور لمدون د لمغريب ؤ يجمع لقتيراحات د ناس ؤ يقربهم من سياسة.

; حيزب لأصالة ولمعاصرة

## تغطية ف لإعلام
ف يوليوز 2021، طلقات لقناة د ميدي أن تيڤي برنامج جديد سميتو "مواجهة للإقناع" فين جابت لقياد د لأحزاب سياسية.

## نتايج
### نيسبة د لمشاركة

### نتايج تفصيلية

## ردود لفعال

### وطنية
* مورما بانو نتايج لولا د نتيخابات لي خسر فيها حيزب لعدالة ؤ تنمية ب كتر من 90% من لبلايص ديالو ف مجليس نّواب، خرج لامين لعام لقديم عبد الإله بن كيران ب منشور ف فايسبوك كيطالب فيه لعتماني باش يحط ستيقالتو ؤ يدار مؤتمر د لحيزب.
* وزير الداخلية عبد الوافي لفتيت ݣال باللي راهو فرحان بلجو فاش دازو لنتيخابات و لي كان "أفضل لأحوال"، و بلي "لمغريب دار حشيد كبير باش يكونو لنتيخابات ف لمستوى لي كايتمناوه لمغاربة، ويكون ترسيخ ديال لختيار الديموقراطي والدينامية د التنمية."

### دولية
* : السفارة د لميريكان هنآت لمغريب على "النجاح" ديال لنتيخابات.

## عواقب
ف لعشية د 9 شتنبر، علن حيزب لعدالة ؤ التنمية ليستيقالة د ݣاع لأعضاء د لأمانة لعامة، علا راسم لامين لعام سعد الدين العتماني.

ف 10 شتنبر، عين لماليك محمد السادس عزيز أخنوش رايس د لحوكومة ؤ كلفو باش يشكلها.

ف 13 شتنبر، بدا رايس لحوكومة لمكلف يتشاور معا لحزاب باش يشكل أغلبية، ؤ تلاقا ف لول معا حيزب لأصالة ؤ لمعاصرة، حيزب ستيقلال، تيحاد شتيراكي د لقوات شعبية، لحركة شّعبية ؤ تيحاد دوستوري. موراها ب يوماين عاود تلاقا ب حزاب خرين لي هوما حيزب تقدم ؤ شتيراكية، لحركة ديموقراطية ؤ جتيماعية، جبهة د لقوات ديمقراطية ؤ تحالف فيديرالية ليسر. أما حيزب لعدالة ؤ تنمية ؤ لحيزب شتيراكي لموحد ما بغاوش يشاركو ف لمشاورات ؤ قررو يخرجو ل لمعارضة.

## ملاحضات

## مصادر

تصنيف:السياسة د لمغريب
تصنيف:2021 ف لمغريب
تصنيف:مقالات فيها مصدر و 3000 بايت